## El Consell aprova la constitució de la nova societat mercantil Corporació Audiovisual de la Comunitat Valenciana

*** Esta societat anònima substituirà la Corporació Valenciana de Mitjans de Comunicació (CVMC) i la Societat Anònima de Mitjans de Comunicació (SAMC).
* La nova empresa naix amb un capital social inicial de 60.000 euros
* El Ple nomena els huit integrants del Consell d’Administració**

El Consell ha aprovat la constitució de la Corporació Audiovisual de la Comunitat Valenciana, SA (CACVSA) com a societat mercantil de la Generalitat de les previstes en la Llei 1/2015 de la Generalitat, d’hisenda pública, del sector públic instrumental i de subvencions.

Així mateix, ha acordat ratificar el nomenament, com a membres del Consell d’Administració, de María José Arambul Ballester, María Pilar Caro Carralero, Juan Alfonso Gil Irún, Rosalía Mayor Rodríguez, Vicente Ordaz Soriano, Susana Pérez González, Julio Utrilla Cano i Gonzalo Romero Casaña.

En el Ple també s’ha aprovat la subscripció de 60.000 accions, per un nominal d’un euro cada una, en concepte d’aportació inicial de la Generalitat al capital social de la societat.

Igualment, s’han aprovat els estatuts de la Corporació Audiovisual de la Comunitat Valenciana, SA, i s’ha autoritzat la persona responsable de la Direcció General de la Generalitat amb competències en matèria de patrimoni per a fer els actes necessaris d’atorgament de l’escriptura de constitució de la societat, així com per a la petició de la inscripció en el registre mercantil.

**Subrogació del personal**

La constitució de la societat donarà lloc a la subrogació, per part de la Corporació Audiovisual de la Comunitat Valenciana, del personal de les extintes Corporació Valenciana de Mitjans de Comunicació (CVMC) i Societat Anònima de Mitjans de Comunicació de la Comunitat Valenciana (SAMC) en la mateixa posició jurídica que tenien en estes entitats.

Finalment, amb anterioritat a l’efectivitat de la subrogació del personal per CAVCSA, es farà una auditoria de personal en la qual es comprovarà la categoria professional, l’antiguitat, els drets econòmics adquirits, així com els drets socials, inclosos els compromisos de pensions i, en general, les obligacions en matèria de protecció social complementària que hagueren adquirit les entitats que s’extingixen en virtut d’este acord.

La Llei 2/2024, de 27 de juny, preveu la creació de la Corporació Audiovisual de la Comunitat Valenciana, que substituïx la Corporació Valenciana de Mitjans de Comunicació i la Societat Anònima de Mitjans de Comunicació.

Esta norma també establix que la prestació dels servicis de televisió, radiodifusió i comunicació digitals de titularitat de la Generalitat s’efectuarà en règim de gestió directa a través de CACVSA i es regirà per criteris d’optimització de recursos públics i de subjecció al control parlamentari.

Fecha: 21/01/2025